**ОБОБЩЕНА СПРАВКА**

**по чл. 29, ал. 1 от Наредбата за реда и условията за извършване на екологична оценка на планове и програми за Екологичната оценка на „Програма за развитие на селските райони” 2014 – 2020 г. (ПРСР)**

# 1. Съответствие на ПРСР 2014-2020 г. с основните резултати и препоръки от документацията по ЕО, с резултатите от консултациите, с условията, мерките и ограниченията в становището по ЕО или в решението за преценяване на необходимостта от извършване на ЕО

## 1.1. Съответствие на ПРСР 2014-2020 г. с основните резултати и препоръки от документацията по ЕО

ПРСР 2014-2020г. съответства с основните резултати и препоръки от документацията по ЕО. Предвидените в ЕО мерки и условия за предотвратяване, намаляване или възможно най-пълно отстраняване на предполагаемите неблагоприятни последствия от прилагането на Програмата, заедно с предложените мерки за наблюдение и контрол при прилагане съответстват на нивото на документа.

От направения анализ на вероятните въздействия върху околната среда и човешкото здраве на ниво приоритетни оси, мерки, подмерки и направления в ЕО става ясно, че се очаква ПРСР 2014-2020 г да окаже комплексно положително въздействие върху околната среда. То ще включва както положителни, така и предимно незначителни временни, локални и краткосрочни отрицателни последици за околната среда и човешкото здраве. Най-високо по значимост е очакваното отрицателно въздействие върху биоразнообразието (в т.ч. флора, фауна и защитени зони от екологичната мрежа „Натура 2000“) от етапа на строителство по мярка 7, предвиждаща развитие на основни услуги и обновяване на селата в селските райони, в т.ч. инвестиции в създаването, подобряването или разширяването на всички видове малка по мащаби инфраструктура. Това въздействие е предимно по време на изграждането на проектите по подмярка 7.2, като за предотвратяване и максимално ограничаване на отрицателните въздействия са предвидени съответни мерки в Доклада за СЕО, а също така ще бъдат предвидени и в предстоящите Доклади за ОВОС и ОС на предвидените проекти .

В т. 7 на доклада за ЕО са описани мерки за предотвратяване, намаляване и възможно най-пълно компенсиране на неблагоприятните последствия от осъществяването на програмата върху околната среда, при прилагането на които се очаква предотвратяване на евентуалните отрицателни последици и интегриране на екологичният аспект на устойчивостта в развитието на селските райони.

Част от предвижданите в ПРСР мерки и подмерки имат директен принос към опазване на околната среда – инвестиции в развитието на горските територии и подобряване на жизнеспособността на горите, биологично земеделие, плащания по Натура 2000 и Рамковата директива за водите, агроекология и климат, екологични услуги и др. .

Реализирането на целите на всяка една от приоритетните оси, както и на почти всички предвидени мерки ще акумулира общ положителен ефект върху състоянието на компонентите на околната среда в страната, в т.ч. и на биологичното разнообразие и неговите елементи.

## 1.2 Съответствие на ПРСР 2014-2020 г. с резултатите от консултациите

В резултат от обществените консултации и общественото обсъждане на Доклада за ЕО са получени 78 броя становища (42 във връзка със Заданието и 36 по ЕО) от държавни институции и други организации.

Възложителят (МЗХ) организира консултации с обществеността, заинтересуваните органи и трети лица, които има вероятност да бъдат засегнати от Програмата през различните фази на подготовката й, съответно на ЕО съгласно изискванията на чл. 19 на Наредбата за условията и реда за извършване на екологична оценка на планове и програми (обн. ДВ бр. 57 от 2 юли 2004 г., посл. изм. ДВ бр. 94 от 30 ноември 2012 г.). Консултациите са проведени по схема, разработена от възложителя и консултирана с компетентния орган - МОСВ, която включва и информация за начина на съвместяване процеса на планиране и основните етапи на ЕО, в т.ч. за взаимодействие на екипите по разработване на проекта за програмата и на доклада за ЕО.

Съобразно глава четвърта от наредбата за ЕО бяха проведени следните консултации в процеса на изготвяне на ЕО:

* Консултиране по Заданието за определяне обхвата на екологичната оценка на ПРСР – по разработеното задание за определяне обхвата на оценката бяха проведени консултации с компетентният орган (МОСВ), с Министерство на здравеопазването, с други специализирани ведомства – всички Басейнови дирекции за управление на водите и Регионални инспекции по околна среда и водите, с Тематичната работна група по изготвяне на ПРСР и с други заинтересовани страни, като Изпълнителна агенция по горите, Министерство на икономиката и енергетиката и др.
* Консултиране по Екологичната оценка и ПРСР – Консултациите по изготвения доклад за ЕО на програмата включваха: Публикуване на съобщение за провеждане на консултации и Осигуряване на достъп и достатъчна техническа възможност за запознаване с материалите по доклада за ЕО, с проекта на програмата и с нагледните материали по всяка от оценяваните алтернативи и експерт или лице с необходимата квалификация от планиращия екип, отговорно да предоставя допълнителни устни разяснения на място. Консултациите с обществеността, заинтересуваните органи и трети лица бяха извършени по следните начини: изпращане на съобщения до всички РИОСВ, БД и др. и изпращане по пощата или чрез интернет на мнения, предложения, становища и препоръки до колектива по доклада за ЕО и до възложителя. Възложителят проведе и консултации по доклада за ЕО на програмата и с компетентният орган - МОСВ и със специализираните компетентни органи - МЗ, като им предостави документацията за становище.

Становищата, бележките и предложенията, получени в рамките на консултациите, са отразени в Доклада за ЕО. За неотразените в Доклада бележки са представени аргументите на експертите, изготвили Доклада за ЕО, в Справка от проведените консултации на Доклада за екологична оценка на ПРСР 2014-2020г., показана в Приложение № 6 към Доклада за ЕО.

Препоръчаните в резултат на проведените консултации условия и мерки за предотвратяване, намаляване или възможно най-пълно отстраняване на предполагаемите неблагоприятни последствия от прилагането на Програмата са съобразени и по подходящ начин са отразени в проекта на ПРСР 2014-2020г.

## 1.3. Съответствие на ПРСР 2014-2020 г. с условията, мерките и ограниченията в становището по ЕО или в решението за преценяване на необходимостта от извършване на ЕО

В Решението за преценяване на необходимостта от извършване на ЕО, компетентният орган (МОСВ) с Решение ЕО-8/2014 е преценил, че е необходимо извършването на ЕО, като са изписани съответни изисквания, но не към ПРСР, а само към Доклада за ЕО. Тези изисквания са спазени при разработване на Доклада за СЕО на ПРСР 2014-2020г.

Постигането на заложените цели на ПРСР 2014-2020 ще се реализира при условие на изпълнение и съобразяване на постановените в Становището по екологичната оценка условия, мерки и ограничения. В точка 3 са описани отразените в ПРСР условия и мерки от Становището.

# 2. Съответствие на ПРСР 2014-2020 г. с обоснованата в становището по ЕО алтернатива за постигане целите на Програмата

Като алтернативи на ПРСР 2014-2020 г. са изготвени два варианта на програмата – вариант от м. февруари 2014 г. и вариант от м. юли, 2014 г. Вторият вариант е подробно разгледан и оценен в доклада за ЕО, като са взети предвид получените коментари и съответните им отражения в Програмата. Мотивите за избора на така изготвеният Втори вариант на ПРСР от екологична гледна точка са подробно представени в ЕО, като са изложени и съображенията за неприемливостта на т.нар. „нулева” алтернатива, равносилна на отказ от реализиране на ПРСР 2014-2020 г.

Описанието и анализът на възможността за прилагане на „нулева” алтернатива са представени в доклада за ЕО, от където се вижда евентуалното развитие на компонентите и факторите на околната среда в случай, че ПРСР не се приложи/реализира. От извършения анализ се налага изводът, че изборът на тази алтернатива е неприемлив и от екологична гледна точка (освен от икономическа и социална), тъй като ще бъдат пропуснати ползите и положителните ефекти върху околната среда, които се очаква да се реализират с прилагане и изпълнение на ПРСР 2014-2020 г.

Въз основа на предвижданията на разработените варианти на ПРСР и на очакваното въздействие върху околната среда и човешкото здраве на „нулевата” алтернатива, като най-приемлив от икономическа, социална и екологична гледна точка е Втори вариант , поради следните мотиви:

* Във Втори вариант са добавени операции към някои от мерките (респективно към подмерки 4.1, 4.2, 4.4 и 6.4), което прави мерките по-ясни и измерими;
* Във Втори вариант наименованията на някои от мерките (респективно подмерки 7.2, 7.3, 7.4, 7.5, 7.6, 11.1, 11.2, 12.2, 12. 3) са формулирани така, че в най-пълна степен да отговарят на съдържанието на подпомаганите дейности.
* Във Втори вариант са добавени 4 направления към подмярка 10.1 и две направления към подмярка 10.2, от които се очаква пряк положителен ефект по отношение на биоразнообразието и почвите, и косвен положителен по отношение на ландшафта, водите, човешкото здраве.
* Във Втори вариант са разписани подмерките към мярка 14, което прави втори вариант по-конкретен, с по-голяма сигурност на инвестициите.
* Включена е нова спрямо първи вариант подмярка 16.2, която се очаква да има изцяло положително въздействие върху околната среда и човешкото здраве чрез въвеждането на иновативни продукти, процеси и технологии, които по подразбиране са свързани с по-ограничено негативно въздействие върху околната среда и здравето на хората (подобрени условия на труд, подобрено качество на продуктите, ресурсна и енергийна ефективност на производството, по-малко емисии, шум и др. )

Предвидените в ПРСР цели и мерки, заедно с предложените в Становището по екологичната оценка мерки и условия за предотвратяване, намаляване или възможно най-пълно отстраняване на предполагаемите неблагоприятни последствия от прилагането на ПРСР и мерките за наблюдение и контрол при прилагане на ПРСР са допустими за осъществяване, предвид изискванията за опазване на околната среда.

Цялостното въздействие на Програмата, с прилагането на предложените в Становището по екологичната оценка мерки за отразяване в окончателния вариант на ПРСР 2014-2020, заедно с мерките, които да се имат предвид при прилагането на Програмата, се очаква да предотвратят или намалят до минимум евентуалните отрицателни последици и да интегрират екологичния аспект на устойчивостта в развитието на селските райони. Този аспект, както и останалите социално-икономически въздействия имат общонационален характер и мащаби в рамките на селските райони.

Анализът на наличните алтернативи, включително „нулевата“ алтернатива (т.2.2 на доклада за ЕО) за реализиране на ПРСР показва, че най-екологичен и насочен към опазване на околната среда и устойчиво развитие, както и с най-малко очаквани негативни последици за околната среда и човешкото здраве е Втори вариант, подробно разгледан и оценен в доклада за ЕО (съгласно анализите на алтернативите, представени в т.8 на доклада за ЕО).

Разгледаният Втори вариант на програмата е обоснован в Становището по ЕО като предпочитана алтернатива, включително предвид резултатите от консултациите със заинтересуваните органи и обществеността.

# 3. Степента, в която условията и мерките от Становището по екологичната оценка са предвидени в ПРСР 2014-2020 г.

„Програмата за развитие на селските райони“ 2014-2020 г. е разработвана успоредно с процеса на извършване на екологичната оценка на програмата. Постигнато е съответствие с екологичните аспекти в проекта на програма, което се вижда от доклада за екологична оценка и приложената към него справка за резултатите от проведените консултации по екологична оценка. Становище по ЕО № 16-9/2014 на министъра на околната среда и водите за съгласуване на ПРСР 2014-2020 е издадено на 12.12.2014 г.

При изпълнението на Програма за развитие на селските райони 2014-2020 г. ще бъде осигурено прилагане на мерките и условията от Становище по ЕО № 16-9/2014 на министъра на околната среда и водите.

Мерките и условията за предотвратяване, намаляване или възможно най-пълно отстраняване на предполагаемите неблагоприятни последствия при прилагането на Програмата от т. І на Становище по ЕО № 16-9/2014 ще бъдат съобразявани при извършване на съответните приложими процедури по реда на екологичното законодателство, като изпълнението на тези мерки и условия ще бъде отчитано на ниво „бенефициенти“.

На всеки три години от прилагането на Програмата от Управляващия орган на програмата ще бъдат изготвяни доклади по наблюдение и контрол на въздействието върху околната среда, които ще съдържат информация за изпълнението на мерките и условията от т. І на Становище по ЕО № 16-9/2014 и анализи на данните по мерките и индикаторите, определени в т. ІІ. 2 на Становище по ЕО № 16-9/2014 мерки за наблюдение и контрол при прилагането на ПРСР 2014-2020. При констатирани неблагоприятни последствия върху околната среда и/или човешкото здраве ще бъдат предлагани и предприемани своевременни мерки за възможното им отстраняване.

Мерките по т. 1А от Становище по ЕО № 16-9/2014 са отразени в окончателния вариант на Програмата, както следва:

* Предвидено е обучение и действия по осведомяване и обмен на опит на бенефициентите по мярка 1 на теми: Опазване на биологичното разнообразие: екологични изисквания на видовете и местообитанията, зависещи от земеделски и горскостопански практики; разумно ползване на природните ресурси; принципи на управление на НАТУРА 2000; Рамкова директива за водите; както и обучение на бенефициенти с цел опазване на водите от замърсяване с опасни вещества при гасене на горски пожари, разлив на препарати за растителна зашита и горива.
* В пакета от консултантски услуги по Мярка 2 е предвидено да се включи информация по горепосочените теми, включително екологични стандарти и изисквания, в т. ч. НАТУРА 2000.
* В Програмата е заложено условието *Направление 10.1.1. Възстановяване и поддържане на затревени площи с висока природна стойност* да не се отнася за територии в Националните паркове.
* *Направление 10.1.4. Традиционни практики за сезонна паша (Пасторализъм)* е предвидено:
* Да включва и високопланинските пасища, попадащи в границите на Природни паркове и защитени зони от мрежата "Натура 2000" с утвърдени планове за управление, както и да не се прилага за коне;
* С цел поддържане на благоприятното природозащитно състояние на природните местообитания в пасищата, дирекциите на Националните и Природни паркове да имат право да променят нормите за натоварване на конкретни пасища, да преместват стадата на бенефициенти на други пасища или да преустановят пашата на дадена площ, без това да води до загуба на компенсаторни плащания и глоби за неизпълнен ангажимент за засегнатия бенефициент;
* Бенефициентите да спазват *Минималните изисквания за употреба на торове и препарати за растителна защита* предвид, че в националните паркове "се забранява използването на изкуствени торове и други химически средства".
* В програмата е заложено условие да не се подпомага разораване, превръщане в трайни насаждения, залесяване на пасища, ливади, мери и др. затревени площи в земеделски и горски територии, в Националната екологична мрежа.
* По ПРСР няма се подпомага възстановяване на отводнителна инфраструктура в защитените зони, където предмет на опазване са водозависими видове и местообитания, освен в случаите, когато същата представлява мярка за вредно въздействие на водите, определена в ПУРБ или Плановете за управление на риска от наводнения (ПУРН).
* Предвидено е ангажиране на местното население в реализиране на програмата: инициативни групи, местни лидери и др. за разяснения на населението и представяне на ползите от прилагането на ПРСР. Организиране на семинари и/или други форми на обучение на хората, обмяна на опит и квалификация за участие в предвидените дейности по ПРСР.
* Предвидени са дейности и инвестиционна подкрепа, свързани с опазване на почвите от замърсяване, деградация, засоляване и вкисляване, включващи обучение, свързано с трансфер на знания и действия по осведомяване, консултантски услуги за правилно управление и използване на почвите /мярка 1 и 2/, както и инвестиции за подобряване качеството на почвите чрез мероприятия, посочени при провеждане на консултации и тематични програми /мярка 4 и 6/.
* В Програмата са заложени условия за допустимост на инвестиционни проекти, които ще гарантират, че няма да се финансират проекти за изграждане на нови животновъдни обекти в границите на населените места и да се предприемат мерки за изнасяне на съществуващи такива, когато капацитета на тези обекти надвишава допустимия брой животни, отглеждани за лични нужди, определени в *Наредба №* 44 *за ветеринарномедицинските изисквания към животновъдните обекти* или общинските наредби и не са предприети необходимите мерки за редуциране на отрицателното въздействие в рамките на допустимите норми.
* В *мярка* 12 *"Компенсаторни плащания по „Натура 2000“ и Рамкова директива за водите"* е предвидено като допустима дейност компенсиране на земеделски производители, както и собственици и ползватели на гори, когато дейността им следва да бъде ограничена в изпълнение на забраните и ограниченията в санитарно-охранителните зони на водоизточниците и на минерални води.